b'\n_START_ARTICLE_\nNationbuilding\n_START_PARAGRAPH_\n"Nationbuilding" (nationsbygning) er et teoribegreb inden for international politik og historisk sociologi._NEWLINE_I en historisk kontekst er det betegnelsen p\xc3\xa5 en proces fra etablering af en statsmagt til en nationalt integreret nationalstat, hvor befolkningen f\xc3\xb8ler en udstrakt grad af national identitet. Oftest er denne proces p\xc3\xa5begyndt af en kulturel eller politisk elite ("nationsbyggere"), men efterh\xc3\xa5nden breder nationalf\xc3\xb8lelsen sig i st\xc3\xb8rre lag af befolkningen._NEWLINE_I en nyere politisk kontekst anvendes begrebet om omdannelsen af tidligere autorit\xc3\xa6re regimer til stater, der hylder v\xc3\xa6rdier som frihed og demokrati. En s\xc3\xa5dan proces betegnes ogs\xc3\xa5 af og til som "democracy building".\n_START_SECTION_\nDefinition\n_START_PARAGRAPH_\nEn anerkendt norsk forsker definerer begrebet som opbygning af politisk stabilitet og \xe2\x80\x9doppslutning om samlende institusjoner p\xc3\xa5 tvers av lokale eller etniske eller religi\xc3\xb8se lojaliteter.\xe2\x80\x9d  Der har i litteraturen v\xc3\xa6ret nogle afgr\xc3\xa6nsningsproblemer mellem definitionerne p\xc3\xa5 nationbuilding og state-building. State-building bruges dog oftest i en sn\xc3\xa6vrere betydning om opbygning af politiske institutioner, ofte med hj\xc3\xa6lp fra eller ved intervention af udefra kommende milit\xc3\xa6re styrker, mens nation building i bredere betydning ogs\xc3\xa5 omfatter kulturelle normer, der sigter mod at skabe en f\xc3\xa6lles identitet. _NEWLINE_I en sn\xc3\xa6ver dansk ramme er nuancerne mellem disse begreber mindre udtalt p\xc3\xa5 grund af den lange nationalstatslige tradition, hvor en suver\xc3\xa6n stat opererer i en nationalstatslig ramme.\n_START_SECTION_\nHistoriske eksempler p\xc3\xa5 forskellige nationsbygninger\n_START_PARAGRAPH_\nI de nordiske lande var perioden fra nationalromantikken indledningen til nationsbygingsprocessen. Virkemidler i nationsbyging kunne v\xc3\xa6re skabelse af nationalt skriftsprog, skrivning af historiev\xc3\xa6rker om landets historie som konstruerede en kontinuitet bagud i tid for denne befolkningsgruppe, og skoleb\xc3\xb8ger, hvor man opl\xc3\xa6rte b\xc3\xb8rn i nationale holdninger. For dansk nationsbygning fremh\xc3\xa6ves ofte is\xc3\xa6r Grundtvig._NEWLINE_I Vesttyskland og Japan ville man efter 2. verdenskrig fra allieret side genopbygge en nationalitetsf\xc3\xb8lelse, der var koblet sammen med vestlige v\xc3\xa6rdier om frihed og demokrati, og de to lande fremh\xc3\xa6ves ofte som de mest succesfulde fors\xc3\xb8g p\xc3\xa5 at initiere en nationsbygning.\n_START_SECTION_\nAmerikansk statsopbygning\n_START_PARAGRAPH_\nGolfkrigen 1990-91 var f\xc3\xb8rste gang, USA involverede sig milit\xc3\xa6rt i en konflikt uden for det amerikanske kontinent efter Berlinmurens fald og var formelt sanktioneret af FN\xe2\x80\x99s sikkerhedsr\xc3\xa5d. Pr\xc3\xa6sidentGeorge H. W. Bush udtrykte forventning om, at direkte milit\xc3\xa6r indgriben overfor en anden stat ville v\xc3\xa6re un\xc3\xb8dvendig fremover. Efter 11. september 2001 blev Saddam Husseins besiddelse af masse\xc3\xb8del\xc3\xa6ggelsesv\xc3\xa5ben, st\xc3\xb8tte til terrorisme samt undertrykkelse af det irakiske folk benyttet som argument for den amerikanske afs\xc3\xa6ttelse af Saddam Hussein med henvisning til Sikkerhedsr\xc3\xa5dets resolution 1441. Imidlertid har senere unders\xc3\xb8gelser fastsl\xc3\xa5et, at resolution 1441 ikke var et tilstr\xc3\xa6kkeligt grundlag til at f\xc3\xb8re krigen i Irak. I Afghanistan gav FNs sikkerhedsr\xc3\xa5d den 20. december 2001 mandat til at der oprettedes en international sikkerhedsstyrke \xe2\x80\x93 ISAF \xe2\x80\x93 i Kabul. Mandatet blev i august 2003 videregivet til NATO._NEWLINE_Det langsigtede m\xc3\xa5l, at opbygge demokratiske stater med velfungerende institutioner i Irak og Afghanistan, blev ikke gennemf\xc3\xb8rt i det f\xc3\xb8rste \xc3\xa5rti efter 11. september- angrebet. Nationsbygning har tv\xc3\xa6rtimod vist sig at v\xc3\xa6re en b\xc3\xa5de bekostelig og langvarig strategi, og en generel undervurdering af religi\xc3\xb8se konflikter og lokale v\xc3\xa6rdier har besv\xc3\xa6rliggjort projektet. Samtidig har b\xc3\xa5de USA og dets allierede oplevet stigende modstand mod krigsf\xc3\xb8relsen blandt deres egne befolkninger.'